CELEX: 62005TN0333
Language: sk
Date: 2005-08-29 00:00:00
Title: Vec T-333/05: Žaloba podaná 29. augusta 2005 – Ezerniece Liljeberg a i./Komisia

12.11.2005   
            
            
               SK
            
            
               Úradný vestník Európskej únie
            
            
               C 281/29
            
         Žaloba podaná 29. augusta 2005 – Ezerniece Liljeberg a i./Komisia
   (Vec T-333/05)
   (2005/C 281/54)
   Jazyk konania: francúzština
   Účastníci konania
   
      Žalobcovia: Kristine Ezerniece Liljeberg (Brusel, Belgicko) a iní (v zastúpení: G. Vandersanden, L. Levi, C. Ronzi, advokáti)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie o vymenovaní žalobcov v časti, ktorá sa týka zaradenia do platovej triedy A*6;
            
         
               —
            
            
               v dôsledku toho rekonštituovať v plnom rozsahu kariérny postup žalobcov (vrátane valorizácie ich skúseností v takto opravenej platovej triede, ich práv na povýšenie a dôchodkových práv), prísne rešpektujúc rovnosť vo vzťahu k iným úradníkom, ktorí uspeli v tom istom výberovom konaní a pracujú v rámci iných európskych inštitúcií, nie v Komisii;
            
         
               —
            
            
               priznať žalobcom úroky z omeškania na základe sadzby stanovenej Európskou centrálnou bankou z čiastok zodpovedajúcich rozdielu medzi zaobchádzaním zodpovedajúcim ich zaradeniu uvedenému v rozhodnutí o prijatí do služobného pomeru a zaradením, na ktoré by mali mať právo, a to až do dňa prijatia rozhodnutia o ich správnom zaradení do platovej triedy;
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobcovia sú úradníkmi Komisie vo funkcii právnikov – linguistov, prijatí do služobného pomeru pred 1. májom 2004, na základe zoznamu úspešných uchádzačov zostaveného ako výsledok výberového konania stupňa LA 7/LA 6. Článok 13 ods. 2 Prílohy XIII Služobného poriadku stanovuje, že v takom prípade inštitúcie môžu prijímať právnikov – linguistov do platovej triedy A*7 namiesto A*6. Komisia však nevyužila túto právomoc a prijala do služobného pomeru žalobcov do platovej triedy A*6.
   Žalobcovia vo svojej žalobe namietajú proti tomuto rozhodnutiu, pričom uvádzajú, že iné inštitúcie vymenovali úspešných uchádzačov v tej istej situácii do platovej triedy A*7 a že Komisia sama zamestnáva právnikov – linguistov ako dočasných zamestnancov v platovej triede A*7. Na tomto základe sa žalobcovia odvolávajú na porušenie zásady rovnosti zaobchádzania a zákazu diskriminácie, článku 1d ods. 1 Služobného poriadku, zásady rovnosti zamestnania a platovej triedy, článku 9 ods. 3 Amsterdamskej zmluvy, a napokon článku 13 ods. 2 prílohy XIII štatútu.
   Okrem toho žalobcovia uvádzajú, že dostali zo strany Komisie ubezpečenia o prijatí do služobného pomeru do platovej triedy A*7, a na základe tohto sa odvolávajú na porušenie zásady legitímnej dôvery, zásady právnej istoty, zásady správneho úradného postupu, zásady dobrej viery, zásady transparentnosti a zásady starostlivosti.